**Αθήνα:** 17.12.2019

**Αρ. Πρωτ.:** 1798

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ι. Βαρδακαστάνης: Μια συμπεριληπτική «Πράσινη» Συμφωνία στην ΕΕ οφείλει να είναι και προσβάσιμη στα άτομα με αναπηρία**

Ανοιχτή επιστολή, ως πρόεδρος του Ευρωπαϊκού Φόρουμ Ατόμων με Αναπηρία (EDF) απέστειλε ο πρόεδρος της ΕΣΑμεΑ Ιωάννης Βαρδακαστάνης, στον Φρανς Τίμμερμανς, αντιπρόεδρο της Ευρωπαϊκής «Πράσινης» Συμφωνίας της Ευρωπαϊκής Επιτροπής. Για περισσότερες πληροφορίες για την Πράσινη Συμφωνία ανατρέξτε στο παρακάτω λίνκ

<https://ec.europa.eu/info/strategy/priorities-2019-2024/european-green-deal_en>

«**Κύριε Αντιπρόεδρε**, είμαστε ευτυχείς που η Ευρωπαϊκή Επιτροπή προτείνει μια “Πράσινη Συμφωνία” για την ΕΕ, η οποία αναγνωρίζει επίσης την κοινωνική διάσταση της αειφορίας.

Ωστόσο, ανησυχούμε ότι η Πράσινη Συμφωνία δεν θα διασφαλίσει επαρκώς τη συμπερίληψη των ατόμων με αναπηρία, ιδίως όσον αφορά την προσβασιμότητα των κτιρίων και των μεταφορών, καθώς και όλων των περιοχών που συνδέονται με την αστική κινητικότητα, όπως είναι οι δημόσιοι χώροι. Σας καλούμε να διασφαλίσετε ότι όλες οι νομοθετικές προτάσεις θα λαμβάνουν υπόψη τα άτομα με αναπηρία, και συγκεκριμένα διεκδικούμε:

* Όλα τα κτίρια και οι δημόσιοι χώροι που θα υποστούν μετατροπές κατά τη διάρκεια του “κύματος ανακαίνισης” να είναι πλήρως προσβάσιμα στα άτομα με αναπηρία από την αρχή, ώστε να αποφευχθεί μελλοντική σπατάλη πόρων λόγω αναδρομικής προσαρμογής.
* Όλα τα συστήματα μεταφορών που θα αντικαταστήσουν τα υφιστάμενα συστήματα να ανταποκρίνονται στις ανάγκες των ατόμων με αναπηρία στο ίδιο επίπεδο με όλους τους άλλους ώστε να αποφεύγονται οι ανισότητες και οι αποκλεισμοί του παρελθόντος.
* Οι οργανώσεις των ατόμων με αναπηρία να έχουν δικαίωμα συμμετοχής στη διατομεακή πλατφόρμα ανακαίνισης.
* Να τονιστεί ότι η προσβασιμότητα των ατόμων με αναπηρία αποτελεί αναπόσπαστο μέρος της έξυπνης και βιώσιμης κινητικότητας.
* Να διασφαλιστεί ότι η συνολική νομοθεσία που θα αφορά στην Πράσινη Συμφωνία της ΕΕ είναι σύμφωνη με τη Σύμβαση των Ηνωμένων Εθνών για τα Δικαιώματα των Ατόμων με Αναπηρία και προωθεί την αποφυγή διακρίσεων και την ισότητα ευκαιριών σε όλους.

**Κύριε Αντιπρόεδρε**, πρέπει να εξασφαλίσετε ότι τα άτομα με αναπηρία δεν θα μείνουν στο περιθώριο. Να είστε βέβαιοι ότι το EDF είναι έτοιμο να συνεργαστεί για να εξασφαλιστεί ένα βιώσιμο μέλλον που δεν θα αφήνει κανέναν εκτός.

**Με εκτίμηση,**

**Ιωάννης Βαρδακαστάνης, πρόεδρος EDF»**

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |